CELEX: C2004/201/15
Language: lt
Date: 2004-08-07 00:00:00
Title: Byla C-217/04 Jungtinės Karalystės 2004 m. gegužės 24 d. pareikštas ieškinys Europos Parlamentui ir Europos Sąjungos Tarybai

7.8.2004   
            
            
               LT
            
            
               Europos Sąjungos oficialusis leidinys
            
            
               C 201/8
            
         Jungtinės Karalystės 2004 m. gegužės 24 d. pareikštas ieškinys Europos Parlamentui ir Europos Sąjungos Tarybai
   (Byla C-217/04)
   (2004/C 201/15)
   2004 m. gegužės 24 d. Europos Bendrijų Teisingumo Teisme buvo pareikštas Jungtinės Karalystės, atstovaujamos Mark Bethell, padedamo Her Majesty's Attorney General QC Lord Goldsmith; QC Nicholas Peines ir Tim Ward, nurodžiusių adresą dokumentams įteikti Liuksemburge, ieškinys Europos Parlamentui ir Europos Sąjungos Tarybai.
   Pareiškėjas Teisingumo Teismo prašo:
   
               —
            
            
               panaikinti 2004 m. kovo 10 d. Europos Parlamento ir Tarybos reglamentą (EB) Nr. 460/2004, įsteigiantį Europos tinklų ir informacijos saugumo agentūrą (1);
            
         
               —
            
            
               priteisti Jungtinei Karalystei iš Europos Parlamento ir Europos Sąjungos Tarybos bylinėjimosi išlaidas.
            
         Teisiniai pagrindai ir pagrindiniai argumentai:
   Ginčijamu reglamentu (Reglamentas (EB) Nr. 460/2004, toliau – ENISA reglamentas) įsteigiama Europos tinklų ir informacijos saugumo agentūra (toliau – Agentūra), kuri turės patarti ir padėti Komisijai, valstybėms narėms ir verslo visuomenei tinklų ir informacijos saugumo klausimais pagal ENISA reglamentą. Jungtinė Karalystė pritaria Agentūros steigimui, tačiau nurodo, kad EB sutarties 95 straipsnis nėra tam tinkamas teisinis pagrindas. Visas ENISA reglamentas yra skirtas Agentūros, kaip Bendrijos organo, sukūrimui; jame nurodomi Agentūros tikslai ir užduotys bei numatomas jos valdymas, organizavimas ir veiklos programa; be to, jame yra nuostatų dėl Agentūros biudžeto, teisinio statuso, privilegijų ir imunitetų bei darbo kalbų. ENISA reglamento nuostatos visiškai galioja Bendrijos institucinės teisės lygmenyje.
   Jungtinė Karalystė nurodo, kad EB sutarties 95 straipsniu suteikiama teisė suderinti nacionalinius įstatymus. Jis nesuteikia teisės steigti Bendrijos organus arba jiems suteikti įgaliojimus. Nacionalinė teisė tokių nuostatų nereglamentuoja, o tokį organą steigiančios ar jam įgaliojimus suteikiančios Bendrijos teisės normos negali suderinti nacionalinių teisės priemonių 95 straipsnio prasme.
   ENISA reglamente nėra priemonių, kurios net netiesiogiai derintų nacionalinės teisės normas. Priešingai, Agentūrai aiškiai neleidžiama kištis į nacionalinių organų kompetenciją, o 1 straipsnio 3 dalyje numatyti jos tikslai ir uždaviniai nepažeidžia valstybių narių kompetencijos.
   Todėl ENISA reglamento nuostatos peržengia 95 straipsniu Europos Parlamentui ir Tarybai suteiktos teisės derinti ribas, o tokios priemonės vienintelis tinkamas teisinis pagrindas gali būti EB sutarties 308 straipsnis.
   
      (1)  OL L 77, 2004 3 13, p. 1.